
Frederiksbjerg Fritidsklub

Jeg er i øvelsespraktik i Frederiksbjerg Fritidsklub beliggende på Sct Anna Gade. Klubbens fysiske rammer er den nedlagte Sct Anna Gade Skole, hvor fritidsklubben deler bygning med en FO ungdomsklub, som har stueetagen, og fritidsklubben har 1. og 2. sal.

Klubben har 75 medlemmer, som alle er i alderen 10-14 år. Samtlige børn kommer fra den nærtliggende N.J.Fjordgadeskole. Næsten ingen af børnene kommer fra socialt belastede familier, og børnene er overvejende velfungerende, med gode sociale netværk. Der er kun få medlemmer med anden etnisk baggrund.

Det faste personale består af fem uddannede pædagoger, heraf to på fuld tid, og tre på næsten fuld tid. Hertil kommer vikarer og personale der er ansat til bestemte aktiviteter, fx rollespil.

Klubben er opdelt i aktivitetsrum. På 1. sal er der et køkken/spil rum, et kreativt rum, kontor, lille gymnastiksal, garderobe og et lille rum der kan bruges til forskellige temaer, lige for tiden er det karaoke.

På 2. sal er der computere, playstation og en hyggekrog. Der er en lille ø med fire computere, som er for alle. Henne i et hjørne står der en computer der er forbeholdt pigerne, da de ellers kan have svært ved at komme til. 

Derudover er der en større gymnastiksal, som klubben har tre gange om ugen.

Der er også mulighed for at være udenfor, hvor der er boldbane, mikrozoo/legeplads og gode muligheder for skatere på skateboardbanen. Disse områder er offentlige, og skal således deles med områdets beboere, så der er tryk på i sommerperioden.

Foruden klubbens egne tilbud, bliver der også arrangeret ture ud af huset til fodboldstævner, svømmehal, funcity og hvad der ellers interesserer børnene.

Indledning

Jeg har valgt at lave min iagttagelse ved computerøen. Computerspil er meget populære blandt børn og unge, men også meget udskældte i nogle pædagogiske kredse. Jeg vil derfor prøve at se om computerspillene også rummer nogle positive sider, som kan bruges pædagogisk, fx til at træne sociale kompetencer.

Der er mange negative teser omkring computere, ”de er asociale”, ”de er fordummende”, ”børnene kan ikke skelne mellem spil og virkelighed”, ”børnene bliver fede fordi de ikke bevæger sig” osv. Bl.a. har Bendt Madsen skrevet om computere generelt "Til den tid, når det altså går op for de 'ansvarlige', at de har afholdt millionudgifter på falske forhåbninger, skal vi se, om der sker følgende: a. Datamaten bliver skrottet og placeret som støvsamler, sammen med sproglaboratoriet og andet teknisk fix, som er stillet i bero. B. De hidtidige undervisningstraditioner bliver afløst af stimulus-respons pædagogik af behavioristisk tilsnit."
 

Det var i 1985, og den teknofobi han giver udtryk for, er forhåbentligt blevet mere nuanceret.

Det kunne være spændende at belyse alle teserne, men jeg har valgt at lave min iagttagelse omkring de fire computere ovenpå, hvor jeg vil fokusere på det sociale aspekt. Formålet med min iagttagelse, er at få et indblik i det sociale samspil omkring computerne. Er computerspillere bare bumsede bebrillede eneboere der lever af chips og cola, eller kan det også være socialt at spille computer? 

Begrebsafklaring

Jeg har valgt at tage udgangspunkt i Marianne Hedegaards teori om den interaktionsbaserede beskrivelse, som hun beskriver i sin bog ”Beskrivelse af småbørn”
.
M. Hedegaards beskrivelse tager udgangspunkt i interaktionen mellem barnet og andre mennesker, frem for at kigge på barnet som et objekt i sig selv. Ved at se på barnets samspil og vekselvirkning med andre mennesker, interaktionen, i barnets vante miljø, får man mulighed for at se barnets perspektiv i dagligdags situationer, frem for kliniske laboratorie forsøg, hvor man tester barnet. I de traditionelle metoder, som McLane & Wertz og Olson m.fl., som er de førhen benyttede metoder
, bliver børns færdigheder testet i henhold til forskellige, på forhånd givne kriterier. Hvorimod man i M. Hedegaards metode får mulighed for at inddrage konteksten i observationen. Og ved at se det hele i en sammenhæng, frem for opstillede forsøg, får vi et bedre billede af barnets måde at forstå sine omgivelser på. Traditionelt mente man at observatøren skulle være ”fluen på væggen”, det mener Marianne Hedegaard ikke er praktisk muligt. Hvad enten vi ignorer barnet eller reagerer på dets tilnærmelser til os, vil det have en indvirkning på barnets opfattelse af sig selv
.
Jeg har forsøgt at være så neutral som mulig. Jeg har sat mig ved siden af computerne under påskud af at notere hvad der er af programmer i computerne. Børnene var heldigvis meget optaget af computerne, og jeg har i dagene op til iagttagelsen brugt det meget at sætte mig op og læse ved siden af computerne, så de er vant til at jeg er der.
Jeg har forsøgt at prioritere både dialogerne samt det handlingsmæssige lige højt, da hele kommunikationen, blandt de unge, foregår på både det verbale plan, samt ved kropslige tilkendegivelser.

Den konkrete iagttagelse

Iagttager
Poul

Situation
4 drenge sidder og spiller ved computerøen

Sted 

Computerøen 2 sal

Børn

4 drenge i alderen 11-14 år, tre på 11 og en på 14

Tid

Mellem 1600 og 1615 den 8 marts 2004

B4 som er 14 år, er en marginaliseret dreng, han kommer fra et socialt vanskeligt stillet hjem, og har ofte svært ved at begå sig på en fornuftig måde i sociale sammenhæng. Han har ikke nogen faste venner i klubben, og kommer ofte i klammeri med de andre medlemmer. 

De 4 drenge er ved computerne, 3 af dem spiller samme spil, Counterstrike, mens den fjerde laver noget andet på sin computer.

	1
	B4 ”Nå ok”
	Kigger hurtigt

	2
	B2 ”Hvordan laver du en bane”
	Henvendt til B4

	3
	B4 ”Kommer lige om lidt”
	Svarer hurtigt

	4
	B4 sætter sin egen computer i gang med at starte et spil op og går over til B2
	

	5
	B4 ”Du skal bare vælge LAN og Create”
	Guider B2 igennem menuerne

	6
	B4 klikker på musen hos B2
	Overtager situationen

	7
	B2 ”Nåeh sårn”
	

	8
	B2 Rækker ud efter musen
	Der opstår en konflikt
 om hvem der skal styre musen

	9
	B4 ”Ja og så assault”
	

	10
	B4 tager musen væk og klikker
	B4 vinder konflikten og styrer musen

	11
	B2 ”Ok”
	

	12
	B1 ”Jeg laver en ny B2”
	

	13
	Klikker nogle gange på musen
	

	14
	Spillet går igang
	

	15
	B4 ”Prøv at gå derned” Peger på B2s skærm
	Prøver at hjælpe B2

	16
	B4 sætter sig om til sin egen computer igen
	Er færdig med at hjælpe

	17
	B4 starter et andet spil op på sin computer
	

	18
	B4 ”Årh fed, der er McLaren”
	Vil gerne have respons fra de andre

	19
	B4 ”Hvor svedigt”
	

	20
	Ingen af de andre reagerer
	

	21
	B4 ”Hold kæft hvor er den fed”
	Søger kontakten med de andre

	22
	Kigger rundt på de andre, som kigger på deres skærme
	

	24
	B3 ”Kom vi spiller mod computeren”
	Er optaget af sit spil

	25
	Henvendt til de andre to der spiller Counterstrike (B1 og B2)
	

	26
	B2 ”Nej det gider jeg ikke”
	Konflikt

	27
	B3 ”Så er det os mod dig” Henvendt til B2
	Laver et kompromis

	28
	B4 ”Det er også først nu jeg har råd til noget”
	Prøver stadig at få respons

	29
	Drengene spiller lidt, B4 bliver ignoreret
	

	30
	B4 starter også counterstrike op på sin computer
	Vil gerne lege med de andre

	31
	B2 ”Skal vi ikke tage en anden bane”
	

	32
	B4 ”Skal jeg lige vise jer en fed en” Kigger rundt på de andre
	Forsøger at etablere kontakt med de andre

	33
	B2 ”Ja du starter en op”
	Så spiller alle fire sammen


Analyse

Der foregår meget interaktion drengene imellem ved computerne. I linie 2 er der interaktion mellem B2 og B4. B2 har problemer med et spil, og søger hjælp hos B4 som er bedre til spillet. Selvom B4 er i gang med et andet spil kan han alligevel hjælpe B2 med sit spil, linie 4, og opnår derved status blandt de andre.

Der opstår så en konflikt i linie 8, hvor B2 har fået den hjælp han ønsker og ikke mere har brug for B4, men B4 vil gerne vise mere.  Igen i linie 15 prøver B4 også at tage styringen for B2, da han ikke har held med det vælger han i stedet at gå tilbage til sin egen computer.

I linie 18,19,21,28 prøver B4 at få de andre inddraget i sit spil, da det ikke lykkes vælger han i stedet at være sammen med dem i deres spil, linie 30 og 32. Det er tydeligt at det ikke er for at sidde alene at spille, at B4 spiller, han vil være en del af det sociale fællesskab omkring computeren. Han viser i linie 4,5,6 at han har nogle kompetencer indenfor computerspillets rammer, hvilket de andre kan bruge. Ligeledes i linie 32, har han også en kompetence der gør at de andre gerne vil lege med ham, han kender spillet og kan måske gøre det mere spændende for de andre.

Drengene spiller ikke for spillets skyld, men for at være sammen om noget. 

I linie 24-26 opstår der en konflikt mellem drengene der spiller Counterstrike (B1, B2 og B3). En af dem, B2, vil ikke lege samme leg som de andre 2, men han bliver nødt til at indordne sig i fællesskabet for at være med, linie 27.

Konklusion/sammenfatning

Som det kan ses af analysen, kan computerspil godt være sociale, selv et meget voldeligt og blodigt spil som Counterstrike, er i virkeligheden er et meget socialt spil. Man kan spille i hold mod computeren, eller i hold mod hinanden. I sin oprindelige form kunne man faktisk ikke spille spillet alene, men blev nødt til at have andre levende mennesker med. Måske også derfor spillet er blevet sådan en succes.

Når børnene spiller gælder det ikke om at være bedst individuelt, men bedst som hold, på den måde er spillet også med til at skabe sociale kompetencer blandt børnene, hvis man ikke kan fungere sammen med andre, kan man ikke være med.

Det er med computerspil ligesom med andre lege, det er sjovere at lege sammen.

Computerspil er endnu meget ungt, men på verdensplan og i Danmark er der ved at blive dannet en esports union
, på linie med andre sportsunioner. De håber på at kunne lave esports-olympiade med tiden. Der er flere professionelle counterstrike hold i flere steder i verden, og danmark har også et par professionelle der spiller i Sverige
. Der bliver jævnligt holdt LAN partys i Danmark, hvor alle ”nørderne” så samles for at være fælles om at spille. Altså foregår der meget socialt omkring det også, og det er specielt spillet counterstrike der samler folk.

Både på mit arbejde med utilpassede unge i alderen 14-18 og i praktikken med helt normale børn på 10-14, kan jeg se mange pædagogiske værdier i computerspil. De kan spilles på tværs af alder og køn, de kan skabe grobund for nye sociale relationer, både mellem brugerne, men også mellem bruger og pædagog. Jeg har ofte oplevet at brugerne mens vi sidder og spiller, begynder at åbne op for deres problemer i dagligdagen, måske fordi de føler et fællesskab når vi sidder der sammen og slår en masse krigere ihjel. Når vi sidder ved computeren foregår det ligeså meget på deres, som på mine præmisser. 

”Actionspil - det gider børnene nok, men lærerne gider det ikke, for det har ikke så meget med undervisning at gøre”

Tjaeh, jeg synes det er mægtigt sjovt at sidde og spille med børnene, og børnene de er vilde med at spille mod eller med mig.

Derfor synes jeg heller ikke det er flovt at sidde og spille computer når forældrene kommer og henter deres børn, brugt rigtigt kan det være et godt stykke pædagogisk værktøj.

Og det fælles tredje, er jeg sikker på at jeg har opnået et par gange når jeg sammen med de unge har bygget computere, lavet netværk og til sidst afholdt LAN party, hvor vi bare har spillet en hel dag.

Så når man stiller spørgsmålet om computerspillere bare er bumsede bebrillede eneboere der lever af chips og cola, eller om det også kan være socialt at spille computer, så må jeg svare JA, det kan sagtens være socialt at spille computer. Men som med alt skal det selvfølgelig ske med måde, den bumsede, bebrillede, eneboer, chips og cola junkie findes også.  

